Karen Hækkerup (S), 2011-04-06:
Tak til ministeren for redegørelsen.
Jeg synes desværre, at man må sige, at den rejser ligesom mange nye spørgsmål, som den gav svar, for det er jo rigtigt, når ministeren gennemgår de forskellige initiativer, der er gjort, men spørgsmålet, man må stille sig selv, er bare: Batter det?
Er det nok?
Jeg synes, at det havde været positivt at få justitsministerens meldinger om, hvad visionerne var for retspolitikken, at der nu skulle være fokus på resocialisering, der skulle være fokus på en indsats i vores fængsler, der rent faktisk kunne føre til, at de indsatte kunne begå sig uden fornyet kriminalitet, når de kommer ud.
Men jeg tror også, at man må sige, at det har været ord.
Der har fulgt meget, meget lidt handling med, og spørger man dem, der arbejder inden for feltet, vil folk desværre sige, at det var dejligt med en ny minister, men vi er lidt kede af, at der ikke kom andet end ord ud af det. Når ministeren nu gennemgår de mange initiativer, der er blevet taget, og også gennemgår, hvor mange fængselspladser der lige nu er optaget af rockere og bandemedlemmer, kan det jo undre en såre – når ministeren fortæller, at der alene for våbenbesiddelse er idømt straffeår, der svarer til 140 års fængsel, at der i alt er givet 550 års fængsel til rockere og bandemedlemmer, og at man altså har næsten en femtedel af vores rockere og bandemedlemmer bag lås og slå – at man synes, at det er noget, man kan klare stort set inden for den samme ramme, som man kunne, da de indsatte var nogle lidt mere hyggelige typer end dem, der bliver sat ind i dag.
De er slidt ned, allerede når de er i midten af 40'erne, og det er altså noget, vi hverken kan være stolte af eller tilfredse med.
Det er noget, vi burde håndtere helt anderledes og meget mere proaktivt.
Jeg synes, at det er rigtigt fint, at ministeren sætter nogle forskellige initiativer i værk, men jeg tror, at vi bliver nødt til at sige helt ærligt: Er der nogen herinde, der tror på, at der i den bandekrig, vi har, så bliver behov for færre fængselspladser i de kommende år, når vi ved, at vi har en femtedel af vores rockere og bandemedlemmer bag lås og slå, og når man endda har lavet det som succeskriterium, at det skal blive ved med at være sådan?
Regner man så ikke med, at de indsatte i fængslerne vil blive nogenlunde det samme i antal, om end ikke stige?
Derfor kan det jo godt undre en, at man vælger at sige, at vi laver en kapacitetsanalyse, som kun skal se på, hvad der foregår i 2011, men som ikke ser frem.
Og nu er det gode spørgsmål jo så, med hensyn til at vi er i fjerde måned af 2011 og allerede nu ved, hvor mange straffeår der vil være til afsoning for dem, der allerede har fået dom, og derfor bør man jo også gå væk fra kun at kigge på sådan nogle 1-årige analyser og 1-årige skøn og så lave nogle flere og mere holdbare analyser.
Jeg ved godt, at regeringen generelt har svært ved at få tallene til at passe, og man skyder forkert den ene gang efter den anden, men det kunne være rart, at man prøvede at sætte sig ned for at finde ud af, hvad det reelle tal for pladser egentlig er.
Det er jo fint nok, at man siger i regeringen, at vi for resten har fået fyldt vores fængsler så meget op, at det, vi kan gøre nu, er at løslade folk på halv tid, altså, når de har afsonet halvdelen af straffen, lader vi dem gå.
Det er faktisk rigtig fint, fordi nogle af dem, som justitsministeren nævner, er også folk, som faktisk har et lavere recidiv.
Det er nogle af dem, som vil kunne lykkes med at forlade kriminalitet, men det ændrer ikke ved, at de bandemedlemmer og rockere, der er tilbage, er nogle mennesker, som kræver, at der er helt anderledes styr på tingene i vores fængsler.
Jeg synes, at vi mangler at have fokus på sikkerheden i vores fængsler og i vores arresthuse.
Jeg synes ikke, at det er nok, at man gør det, man gør.
Jeg vil gerne på vegne af forslagsstillerne læse et forslag til vedtagelse op, som går ind og kritiserer den manglende indsats, der har været.
Jeg synes jo, at det er trist, at man har lavet et tilsigelsesstop, at man negligerer problemerne i fængslerne på den måde, man gør, og at man i månedsvis skubber problemerne foran sig.
Forslaget lyder som følger: Forslag til vedtagelse »Folketinget konstaterer, at regeringen gennem længere tid har ignoreret kriminalforsorgens problemer med stigende belæg, sikkerhedsproblemer som følge af de mange indsatte bandemedlemmer, manglende undervisning og mulighed for arbejde samt vold mellem indsatte og mod ansatte samt disses dårlige arbejdsmiljø.
At regeringen vil nedbringe belægget ved at øge den tilladte udnyttelsesgrad, ændrer hverken på antallet af fanger eller situationen på fængselsgangene.
Folketinget opfordrer derfor til, at der laves en analyse af kriminalforsorgens udfordringer i de kommende år vedrørende det fremtidige kapacitetsbehov.
Analysen skal også omfatte indholdet i afsoningerne samt arbejdsmiljøet i kriminalforsorgen samt fremlægge forslag til en strategi for, at recidiv nedbringes.
Folketinget opfordrer endvidere til, at der udarbejdes en langsigtet plan for at håndtere bandemedlemmer, således at bl.a. afhopperes forhold sikres via eksempelvis exitprogrammer, at rekruttering inden for tremmerne stoppes, og at udsatte indsatte ydes bedre beskyttelse, samt at der hurtigst muligt etableres en ny afdeling for bandemedlemmer vest for Storebælt.«